दूसरे शब्दों में जहां भी मौका लगा केंद्र की सहायता से बीजेपी ने अपनी गिरफ्त मजबूत करने की कोशिश की। और इस बार सीज फायर के जरिये बीजेपी ने यह सन्देश भी दे दिया कि उसने शांति बहाली के लिए पीडीपी की बात तो रखी ,लेकिन जब ऐसा नहीं हुआ तो उसने राष्ट्रवाद को तरजीह देते हुए सत्ता का त्याग कर दिया। अब इसी त्याग को बीजेपी खासकर मोदी भुनाएंगे। तय है कि जम्मू-कश्मीर में एकदम से चुनाव नहीं होने वाले। यह काम लोकसभा चुनाव के साथ ही होगा। तब तक बीजेपी खुद को और मजबूत बनाने का प्रयास करेगी। इसकी पटकथा लगभग तैयार है। 25 जून को कार्यकाल समाप्त कर रहे राज्यपाल एन एन वोहरा को एक और टर्म मिलना भी तय है। और उनके शासन के दौरान जम्मू-कश्मीर में आतंक पर अब और जोरदार प्रहार होना भी तय है।